‹‹እኔ ብቻ ላልማ የሚለው የግብፅ አካሄድ በ21ኛው ክፍለዘመን ተቀባይነት የለውም››  ዶክተር ኢንጂነር ስለሺ በቀለ የውሃ መስኖና ኢነርጂ ሚኒስትር
‹‹እኔ ብቻ ልልማ። ውሃው የእኔ ብቻ ነው የሚለው›› የግብፅ አካሄድ በዚህ በ21ኛው ክፍለዘመን የሚያዋጣ እንዳልሆነ የውሃ መስኖና ኢነርጂ ሚኒስትር ኢንጂነር ዶክተር ስለሺ በቀለ አስታወቁ ። 
ሚኒስትሩ ለአዲስ ዘመን ጋዜጣ እንደገለጹት፣ በአፍሪካ የሴኔጋል፣ የዛምቤዚ ሪቨር ኮሚሽን የሦስተኛው ዓለም ሀገራት የሚግባቡበት የተለያዩ መልካም የሚባሉ ተሞክሮዎች አሉ። የሁሉም ተሞክሮዎች የሚያተኩሩት አስፈላጊ ሆኖ ሲገኝ ውሃን በፍትሐዊነት መጋራት፣ ውስብስብ የሆነ ነገር ሲያጋጥም ደግሞ ከጥቅሙ ተጋሪ መሆን የሚሉ ናቸው። 
ግብፅ እንዲህ ያለውን መርህ ለመከተል ፍቃደኛ አለመሆኗን የጠቆሙት ሚኒስትሩ፣ በግድቡ ጉዳይ በኢትዮጵያና በግብፅ መካከል መሰረታዊ የሆነ ልዩነት መኖሩንና ግብፅ የምታቀርበው ሃሳብ የኢትዮጵያን በውሃው የመጠቀም መብትና ሉዓላዊነቷን የሚጋፋ እንደሆነ ገልጸዋል። ሃሳቡ በኢትዮጵያ በኩል በጥንቃቄ የሚታይ እንደሆነም ተናግረዋል። 
ስለግድቡ ደህንነት ሁኔታ የሚነሳው ጉዳይም አግባብ እንዳልሆነ፤ ግድቡ ከመገንባቱ በፊት በተለያዩ የምርምር ሥራዎች ውስጥ ያለፈ፤ ለቤተ- ሙከራም ካናዳ ድረስ ናሙና ተልኮ በጥንቃቄ ተሠርቶና የብዙዎችን ይሁንታ አግኝቶ አሁን የደረሰበት ደረጃ ላይ መድረሱን አስታወቀዋል። በጣም ረጅም ዓመት በሆነ ጊዜ ሊከሰት የሚችል ከፍተኛ የሚባል ጎርፍ ቢያጋጥም ጎርፍን መቋቋም ወይም በቀላሉ ማሳለፍ የሚችል የግድብ ደህንነት መጠበቂያ ታሳቢ ያደረገ ሥራ መሠራቱን አመልክተዋል። 
ሚኒስትሩ አያይዘውም የመሬት መንቀጥቀጥን ለመቋቋም በተመሳሳይ መልኩ ቅድመ ሥራ መሠራቱን፤ በአዲስ አበባ ዩኒቨርሲቲ ጂኦሎጂካል ኦብዞርቫቶሪ የመከታተያ መሳሪያ ተክሎ ክትትል በማድረግ ላይ እንደሆነ ጠቁመዋል። ይህ ተግባር ቅድመጥንቃቄ ለማድረግ እንጂ በአካባቢው የሚያሰጋ የመሬት መንቀጥቀጥ አለ ተብሎ እንዳልሆነም አስታውቀዋል። 
በግንባታ ሥራው ላይ የሚገኘው በዓለም ላይ ብዛት ያላቸው ግድቦችን በመገንባት የሚታወቅ ተቋራጭ መሆኑንና ይኽው ተቋራጭ በኢትዮጵያም ታላቁ ህዳሴ ግድብ ከፍታ በላይ የሆነ በተመሳሳይ ቴክኖሎጂ ግቤ ሦስት ላይ መሥራቱን አስታውሰው፣ ‹ሁሉም መገንዘብ ያለበት ኢትዮጵያ ስጋት የተጋረጠበት ግድብ አምስት ቢሊዮን ብር አውጥታ አትገነባም። እንዲህ ያሉ ጉዳዮች የሚያነሱት ስጋት ለመፍጠር እንደሆነ መረዳት እንደሚያስፈልግ ጠቁመዋል። 
የድርድር ሂደቱንም በተመለከት ሚኒስትሩ ‹‹በግድቡ ዙሪያ የምሥራቅ አፍሪካ ሀገሮችን ኑና ተደራደሩ ልንል አንችልም። ያገባናል ሲሉ የነበሩት ግብፅና ሱዳን በመሆናቸው በኢትዮጵያ በኩልም ኑና እናስረዳችኋለን የሚል አቋም ስለሆነ ድርድሩም በዚህ መልኩ ነው እየተካሄደ ያለው። ጉዳዩ ስለ ውሃ ክፍፍል አይደለም። ጉዳዩ ህዳሴ ግድብ እንዴት ይሞላል። እንዴት ጥቅም ላይ ይውላል ነው። እውነታው ይሄ ሆኖ በግብፅ በኩል የሚቀርበው አቤቱታ ግን እንደሚባለው እንዳልሆነ አስታውቀዋል።
ጉዳዩ ኢትዮጵያ ጠንካራ ሀገር እንዳትሆን ከመሆን ጋር የተያያዘ ነው ያሉት ሚኒስትሩ ፣ በየትኛውም አካሄድ ውሃ ለምታመነጭ ሀገር በግብፅ በኩል እየቀረበባት ያለው አቤቱታ ተቀባይነት የለውም ብለዋል። ኢትዮጵያን ወይም አፍሪካን ቁልቁል የሚጫን ህግ አለመኖሩንም አስረድተዋል። 
የህዳሴ ግድብ ለታችኛው ተፋሰስ ሀገራት ተጨማሪ የውሃ ባንክ እንደሆነ የጠቆሙት ሚኒስትሩ፣ ግድቡ ካመነጨ በኋላ ውሃው ወደ ታችኛው ተፋሰስ ሀገራት እንደሚሄድና ለሱዳንም ሆነ ለግብፅ ከፍተኛ የሆነ የውሃ ባንክ ይፈጥርላቸዋል ብለዋል። በተለይ ከፍተኛ የፍሰት መጠን ሲኖር እየተመነዘረ የሚያጋጥም የደርቅ አደጋን ለመቋቋም ጥቅም ላይ እንዲውል የሚያስችል እንደሆነም አብራርተዋል። 
ሚኒስትሩ ግብፅ እያደረገች ባለው እንቅስቃሴ እስከአሁን እየተደረጉ ያሉ የድርድር ውይይቶች አጥጋቢ እንዳልሆኑ አመልክተው፣ በዚህ ረገድ ጉዳዩ ለተወሰነ አካል ወይንም ለመግሥት ብቻ መተው እንደሌለበት በማስገንዘብ ከፍተኛ የትምህርት ተቋማት በምርምሩም ሆነ በተለያዩ ጉዳዮች ላይ መሳተፍ አለባቸው ብለዋል። 
በአንዳንድ ዩኒቨርሲቲዎች የተጀመሩትን እንቅስቃሴዎች ለድርድር ውይይቱ አጋዥ እንደሆነና መቀጠል እንዳለበትም ገልጸዋል። ግድቡን ከግብ ለማድረስ የቴክኒክ፣ የዲፕሎማሲና የህግ ኮሚቴዎች በማቋቋም፣ እንዲሁም በቂ ትንተና በማዘጋጀት ኮሚቴውን የሚያግዙ ባለሙያዎች በመመደብ እየተ ሠራ መሆኑን አመልክተዋል። 
ግድቡ ሲጠናቀቅ የኤሌክትሪክ ኃይል እንዲያመነጭ ብቻ ሳይሆን፣ሰባት ሺ ቶን ያህል የዓሣ ምርት ከማስገኘቱ በተጨማሪ ሌሎችም ትላልቅ ፋይዳ ያላቸው ጥቅሞች እንዳሉት ተናግረዋል። ህዝቡም የግድቡ ዕድሜ እንዲረዝም የአካባቢ ስነምህዳር በመጠበቅ፣ በተለይም በክርምቱ ሊተከል በታቀደው የአምስት ቢሊየን ችግኝ ተከላ መርሐ ግብር ላይ እንዲሳተፍ ጥሪ አቅርበዋል።አዲስ ዘመን ሰኔ 1/2012 
 ለምለም መንግሥቱ